苏轼
王中父哀词（并叙）
仁宗朝以制策登科者十五人，轼忝冒时，尚有富彦国、张安道、钱子飞、吴长文、夏公酉、陈令举、钱醇老、王中父并轼与家弟辙，九人存焉。
其后十有五年，哭中父于密州，作诗吊之，则子飞、长文、令举殁矣。
又八年，轼自黄州量移汝海，与中父之子沇之相遇于京口，相持而泣，则十五人者独三人存耳，盖安道及轼与家弟而已，呜呼悲夫。
乃复次前韵，以遗沇之，时沇之亦以罪谪，家于钱塘云。
生刍不独比前人，束藁端能废谢鲲。
子达想无身后念，吾衰不复梦中论。
已知毅豹为均死，未识荆凡定孰存。
堪笑东坡痴钝老，区区犹记刻舟痕。